11 martie 2020. Președintele Consiliului Județean Brașov Adrian Veștea anunță într-o conferință de presă în care îi are alături pe prefectul Cătălin Văsii și inspectorul Anca Bâtiu de la Direcția de Sănătate Publică Brașov (DSP) că Spitalul de Boli Infecțioase din oraș poate face teste pentru coronavirus întrucât dispune de aparatura necesară și are deja în stoc și 100 de kituri de testare.



În aceeași conferință de presă autoritățile brașovene declară că unitatea medicală va primi de la Guvernul României nu mai puțin de 21.000 de teste (!), conform unei relatări din presa locală.



Pe 13 martie, secretarul de stat în Ministerul Sănătății Nelu Tătaru confirmă pentru G4Media că la Brașov se fac teste pentru coronavirus.



Pe 16 martie, însă, Ministerul Sănătății publică o informare cu privire la stocurile de teste pentru coronavirus din spitalele românești. Unitatea de boli infecțioase din Brașov nu mai apare pe lista centrelor din țară care fac astfel de testări.



Practic, Brașovul a fost doar câteva zile pe această listă – alături de București (unde sunt două centre), Iași, Timișoara, Constanța, Craiova și Cluj.



Spitalul de infecțioase din Brașov nu mai face testări pentru coronavirus de pe 15 martie. Informația a fost confirmată pentru Dela0.ro de la purtătorul de cuvânt al DSP Brașov Anca Bâtiu:





“Am primit vestea că putem lucra aceste teste ca pe o gură de aer. De două zile însă nu s-au mai lucrat. Nu știm de ce. Ceva sincope. Acum le trimitem (n.r. – probele) la Cantacuzino.“

Am mers pe firul instituțional, încercând să obținem explicații de la Consiliul Județean Brașov, sub autoritatea căruia funcționează unitatea de boli infecțioase din oraș. La CJ am aflat însă că președintele Adrian Veștea nu este de găsit până pe 23 martie. Vicepreședintele CJ Brașov Adrian Gabor ne-a transmis prin secretară să cerem orice informație legată de coronavirus de la prefectul Cătălin Văsii.



Prefectul, la rândul său, ne-a trimis înapoi la Direcția de Sănătate Publică, nu înainte de a declara că nu știe de ce unitatea de infecțioase nu mai face teste de două zile.